ચાલવાનો અર્થ ઘણાએ ફરવાના અર્થમાં પણ લીધો છે. ચાલવા જવું એટલે ફરવા જવું. આ લોકો ચાલતાં નહીં પણ ટહેલતાં દેખાય ! આજે આ ગલી, કાલે પેલી ગલી. આજે આ બગીચો, કાલે પેલો બગીચો. બગીચાના અભાવે તળાવની એ નદીને પાળ ને ત્યાં ગદકી હોય તો તૂટેલા પુલની પાળે-પાળે એ લોકો ચાલે. ઊભા રે’-ચાલે-ઊભા રે’ ને થાકે તો બેસી પણ જાય ! આમને મન ચાલવું એટલે મનમાં આવે તેમ ચાલવું. નિજાનંદમાં મસ્ત ! સમયનું કોઈ બંધન નહીં. ચાલવાના ચોક્કસ આંટા કે ડગલાં કે કિ.મી.ના આંકડાનું ગણિત નહીં. મારા મતે તો આ જ શ્રેષ્ઠ ચાલવું છે. પણ એમાં એક વાત છે. ઘરે પાછા ફરવાનું યાદ રાખવું પડે !